钦定古今图书集成/明伦汇编/官常典/第694卷 > 潘府
## 钦定古今图书集成/明伦汇编/官常典/第694卷 > 潘府

按《明外史》本传：“府字孔修，上虞人，成化未举进士。值
宪宗崩，孝宗践阼，甫二十日，礼官请衰服御西角门
视事。明日释衰易素，翼善冠，麻衣腰绖。帝不许，命俟
二十七日后行之。至百日，帝以大行未葬，麻衣衰绖
犹如故。府见帝可与有为，因上疏请行三年丧。略言
仁莫大于父子，义莫大于君臣。子为父，臣为君，皆斩
衰三年，仁之至，义之尽也。”尧舜以来，自天子至于庶
人，一用此道。汉文帝事不师古，遗诏短丧，其实止欲
便天下臣民，而景帝遂自行之，使千古纲常一坠不
振。晋武帝欲行而不能，魏孝文行之而不尽。宋孝宗
锐意复古，易月之外，犹执通丧，然不能推之于下，未
足为圣王达孝也。先帝奄弃四海，臣“庶衔哀。陛下恻
怛由衷，柩前即位，三请始从。麻衣视朝，百日未改。一
念之发，至性在焉。所望遂排群议，断自圣心，执丧三
年，一如三代旧制。诏礼官参考载籍，使丧不废礼，朝
不废政，勒为彝典，传之子孙。则大本以立，大经以正，
子化于孝，臣劝于忠，天下万世共仰扶纲植常之令
主，岂不伟哉！”疏入，衰绖待罪。诏辅臣会礼官详议，并
持成制，寝不行。谒选，得长乐知县。县多浮屠宫，府取
为书院，聚士讲学，教民遵行《朱子家礼》。常周行郊野，
劳问疾苦，田夫野老咸谓府亲己。就求笔札，府辄欣
然与之。入为南京兵部主事，陈军民利病七事。父丧，
除，补刑部。值旱蝗星变，北寇深入。孔庙灾，疏请内修
外攘，以谨天戒。又上《救时十要》，多见采纳。以便养乞
南。改南京兵部，迁武选员外郎。尚书马文升知其贤，
超拜广东提学副使。昌明正学，士风大振。时云南昼
晦七日，楚妇人须长三寸。上《弭灾三术》。以母老乞休，
不待命辄归。已而吏部尚书杨一清及巡按御史吴
华屡荐其学行，终不起。嘉靖改元，言官交荐，起太仆
少卿，改太常，致仕。既归，屏居南山，布衣蔬食，惟以发
明经传为事。时王守仁讲学其乡府，所居相去不百
里，论说颇有异同，而从学者相埒。尝曰：“人得天地之
气以生，直养之，曰正学；顺行之，曰正道。”又曰：“居官之
本有三：薄奉养，廉之本也；远声色，勤之本也；去谗私，
明之本也。”又曰：“荐贤当惟恐后，论功当惟恐先。”所著
《素言》，皆独抒所得，士类竞传写之。年七十三卒。故事，
四品止予祭，世宗重府孝行，特诏予葬。